നിര്മാണച്ചെലവ് 721 കോടി, പാലിയേക്കരയില് പിരിച്ചെടുത്തത് 801.6 കോടി നോട്ടീസയച്ച് ഹൈക്കോടതി കൊച്ചി : പാലിയേക്കര ടോള് പിരിവ് അനധികൃതമാണെന്നും അവസാനിപ്പിക്കണമെന്നും ആവശ്യപ്പെട്ടുള്ള ഹര്ജിയില് നാല് എതിര്കക്ഷികള്ക്ക് നോട്ടീസയച്ച് ഹൈക്കോടതി. ദേശീയപാതയുടെ നിര്മാണത്തിന് ചെലവായ തുകയിലും കൂടുതല് ഇതിനകം തന്നെ കമ്ബനി പിരിച്ചെടുത്തെന്ന് കാട്ടി നല്കിയ ഹര്ജിയിലാണ് കോടതി നോട്ടീസ് അയച്ചത്. കോണ്ഗ്രസ് നേതാക്കളായ ഷാജി കോടങ്കണ്ടത്തും ടി.ജെ സനീഷ് കുമാറും സമര്പ്പിച്ച ഹര്ജിയിലാണ് നോട്ടീസ്. കേന്ദ്രസംസ്ഥാന സര്ക്കാരുകള്, ദേശീയപാതാ അതോറിറ്റി, ടോള് പിരിവ് നടത്തുന്ന കമ്ബനി എന്നിവര്ക്കാണ് ഹൈക്കോടതി നോട്ടീസയച്ചത്. 2020 ജൂണ് വരെ മാത്രം കമ്ബനി 801.6 കോടി രൂപ പിരിച്ചതായി ഹര്ജിക്കാരന് ചൂണ്ടിക്കാട്ടുന്നു. അതേസമയം ദേശീയപാതയുടെ നിര്മാണച്ചെലവ് 721.17 കോടി രൂപ മാത്രമാണ്. നിര്മ്മാണച്ചെലവ് ലഭിച്ചാല് ആ ഭാഗത്തെ ടോള് സംഖ്യയുടെ 40 ശതമാനം കുറയ്ക്കാന് കരാര് പ്രകാരം കമ്ബനി ബാധ്യസ്ഥരാണെന്ന് പരാതിക്കാരന് ഹര്ജിയില് ചൂണ്ടിക്കാട്ടുന്നു. തൃശൂരിലെ കോണ്ഗ്രസ് നേതാക്കളായ ഷാജി കോടങ്കണ്ടത്തും ടി.ജെ സനീഷ്കുമാറും വിഷയത്തില് സുപ്രീം കോടതിയെ സമീപിച്ചിരുന്നു. കോടതി നിര്ദേശത്തെ തുടര്ന്ന് ഇത് ഹൈക്കോടതിയിലെത്തുകയായിരുന്നു. പാലിയേക്കര ടോള് പിരിവ് ഉടന് അവസാനിപ്പിക്കണമെന്ന് ആവശ്യപ്പെട്ടാണ് ഇരുവരുടെയും ഹര്ജി. 2012 ഫെബ്രുവരിയിലാണ് മണ്ണുത്തി, ഇടപ്പള്ളി ദേശീയപാതയില് ടോള് പിരിവ് ആരംഭിക്കുന്നത്.